Mateo 25 | Beibele Inthaneteng | Phetolelo ya Lefase le Lefsa
25 “Mmušo wa magodimo o tla swana le dikgarebe tše lesome tše di tšerego mabone+ a tšona tša tšwa go yo gahlanetša monyadi.+
2 Tše hlano tša tšona e be e le mašilo+ gomme tše hlano di na le temogo.+
3 Gobane tša mašilo di tšere mabone a tšona eupša tša se tšee le makhura,
4 mola tša temogo di tšere makhura ka dikgapaneng tša tšona le mabone a tšona.
5 Ge monyadi a diega, ka moka tša otsela tša robala.+
6 Bošegogare gwa hlabja mokgoši+ wa gore: ‘Monyadi šoowe! Tšwang le mo gahlanetše.’
7 Ke moka dikgarebe tšeo ka moka tša tsoga tša lokiša mabone+ a tšona.
8 Tša mašilo tša re go tša temogo: ‘Re topeletšeng makhura+ gobane mabone a rena a a tima.’
9 Tša temogo+ tša araba ka gore: ‘Mohlomongwe a ka tla a se lekane rena le lena. Go e na le moo, eyang go bao ba a rekišago le ithekele.’
10 Ge di eya go reka, monyadi a goroga gomme dikgarebe tšeo di bego di itokišitše tša tsena le yena monyanyeng wa lenyalo,+ ke moka mojako wa tswalelwa.
11 Ka morago ga moo, dikgarebe tšela tše dingwe le tšona tša tla, tša re: ‘Mohlomphegi, Mohlomphegi, re bulele!’+
12 Yena ge a araba a re go tšona: ‘Ke le botša therešo, ga ke le tsebe.’+
13 “Ka gona, dulang le phakgame,+ gobane ga le tsebe letšatši le ge e le iri.+
14 “Gobane go swana le ge motho+ a tla tloga a eya nageng ya kgole,+ a bitša bahlanka ba gagwe a ba gafela dilo tša gagwe.+
15 A nea yo mongwe ditalente* tše hlano, yo mongwe tše pedi, yo mongwe gape ka e tee, yo mongwe le yo mongwe a mo nea go ya ka bokgoni bja gagwe,+ ke moka a ya nageng ya kgole.
16 Gateetee yo a hweditšego ditalente tše hlano a sepela a yo gweba ka tšona a hwetša tše dingwe tše hlano.+
17 Ka tsela e swanago yola a hweditšego tše pedi le yena a hwetša tše dingwe tše pedi.
18 Eupša mohlanka yoo a hweditšego e tee feela a sepela, a epa fase a uta tšhelete ya mong wa gagwe ya silifera.
19 “Ka morago ga nako e telele+ mong wa bahlanka bao a tla a lokiša ditaba tša ditšhelete le bona.+
20 Ka gona yo a bego a hweditše ditalente tše hlano a tla a tliša ditalente tše dingwe gape tše hlano, a re: ‘Mong wa ka, o nkgafetše ditalente tše hlano; bona, ke hweditše ditalente tše dingwe gape tše hlano.’+
21 Mong wa gagwe a re go yena: ‘O dirile gabotse, mohlanka yo botse le yo a botegago!+ O botegile+ dilong tše dinyenyane. Ke tla go bea gore o hlokomele dilo tše dintši.+ Thaba+ le mong wa gago.’
22 Ka morago ga moo yo a bego a hweditše ditalente tše pedi a tla a re: ‘Mong wa ka, o nkgafetše ditalente tše pedi; bona, ke hweditše ditalente tše dingwe tše pedi.’+
23 Mong wa gagwe a re go yena: ‘O dirile gabotse mohlanka yo botse le yo a botegago! O botegile dilong tše sego kae. Ke tla go bea gore o hlokomele dilo tše dintši.+ Thaba+ le mong wa gago.’
24 “Mafelelong mohlanka yoo a bego a hweditše talente e tee a tla+ a re: ‘Mong wa ka, ke go tsebile ge o le motho yo a nyakago dilo ka šiši, o buna moo o sego wa bjala gomme o kgobela mo o sa kago wa ološa.
25 Ka gona ka boifa+ ka tloga ka yo uta talente ya gago mmung. Sa gago se se.’
26 Mong wa gagwe ge a fetola a re go yena: ‘Mohlanka yo kgopo le wa sebodu, na a ke re o tsebile gore ke buna moo ke sa bjalago le gore ke kgobela moo ke sa ološago?
27 Ka gona, o ka be o ile wa bea tšhelete ya ka ya silifera go boradipanka gomme ge ke fihla ke be ke tla hwetša se e lego sa ka se na le tswalo.+
28 “‘Ka baka leo, mo amogeng talente le e nee yo a nago le ditalente tše lesome.+
29 Gobane mang le mang yo a nago le selo, o tla newa mo go oketšegilego gomme o tla atelwa, eupša mang le mang yo a se nago selo, gaešita le se a nago le sona o tla se tšeelwa.+
30 Ke moka le lahleleng mohlanka yoo e sego wa selo leswiswing ka ntle. Moo ke mo go tlago go ba le dillo le ditsikitlano tša meno.’+
31 “Ge Morwa wa motho+ a fihla ka letago la gagwe a na le barongwa ka moka,+ o tla dula sedulong sa gagwe sa bogoši sa letago.+
32 Ditšhaba ka moka di tla kgobokanywa pele ga gagwe+ gomme o tla kgethologanya+ batho go etša ge modiši a kgethologanya dinku go dipudi.
33 Dinku o tla di bea ka letsogong la gagwe la le letona,+ eupša dipudi ka go la le letshadi.+
34 “Ke moka Kgoši e tla re go bao ba lego ka go la le letona la gagwe: ‘Tlang, lena bao le šegofaditšwego ke Tate,+ jang bohwa+ bja Mmušo+ wo le o lokišeditšwego go tloga go theweng ga lefase.*+
35 Gobane ke be ke swerwe ke tlala la nnea sa go ja;+ ke nyorilwe la nnea sa go nwa. Ke be ke le mosepedi la nkamogela ka borutho;+
36 ke hloboletše+ la nkapeša. Ke be ke babja la ntlhokomela. Ke be ke le kgolegong+ la tla go nna.’
37 Ke moka baloki ba tla mo araba ba re: ‘Morena, ke neng mo re ilego ra go bona o swerwe ke tlala ra go nea dijo, goba o nyorilwe+ ra go nea sa go nwa?+
38 Ke neng mo re ilego ra go bona o le mosepedi ra go amogela ka borutho; goba o hloboletše ra go apeša?
39 Ke neng mo re ilego ra go bona o babja goba o le kgolegong ra ya go wena?’
40 Kgoši ge e fetola+ e tla re go bona: ‘Ruri ke re go lena: Go fihla tekanyong yeo ka yona le diretšego yo mongwe wa bana bešo+ ba ba banyenyane,+ le diretše nna.’+
41 “Ke moka, go bao ba lego ka go la le letshadi la gagwe o tla re: ‘Tlogang go nna,+ lena bao le rogakilwego, le ye mollong o sa felego+ o lokišeditšwego Diabolo le barongwa ba gagwe.+
42 Gobane ke be ke swerwe ke tlala+ eupša la se nnee sa go ja, ke nyorilwe+ la se nnee sa go nwa.
43 Ke be ke le mosepedi eupša la se nkamogele ka borutho; ke hloboletše la se nkapeše;+ ke babja ke bile ke le kgolegong+ la se ntlhokomele.’
44 Ke moka le bona ba tla araba ba re: ‘Morena, ke neng mo re ilego ra go bona o swerwe ke tlala goba o nyorilwe goba o le mosepedi goba o hloboletše goba o babja goba o le kgolegong gomme ra se ke ra go direla selo?’
45 Ke moka o tla ba araba ka mantšu a rego: ‘Ruri ke re go lena: Go fihla tekanyong yeo ka yona le sa direlago+ yo mongwe wa ba banyenyane ba,+ ga se la ntirela.’+
46 Bona bao ba tla fedišetšwa sa ruri,+ eupša baloki ba tla ya bophelong bjo bo sa felego.”+
^ Talente ke tšhelete. Bona Lemetletšo 14.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D25%26wtlocale%3DSE%26srcid=share⊂ject=Bala Beibele Inthaneteng